Foto’s: R700 m. se dwelms op vragskip gevindFoto: Valke Dwelms ter waarde van meer as R700 miljoen is op beslag gelê tydens ŉ klopjag by die Ngqura-hawe in Coega buite Port Elizabeth in die Oos-Kaap. Die klopjag was ŉ gesamentlike operasie tussen die Valke, Interpol, misdaadintelligensie, die honde-eenheid en verskeie ander wetstoepassingsagentskappe. Volgens brig. Hangwani Mulaudzi, woordvoerder van die Valke, is die klopjag gedoen nadat inligting van Interpol ontvang is rakende ŉ vragskip wat kokaïen van Brasilië na Suid-Afrika vervoer. “Die vragskip is van 27 Desember af met die hulp van Interpol dopgehou. Dit is reeds vasgestel dat die vragskip by Coega sou vasmeer en dan na Singapoer sou gaan voor dit in Indië sou eindig.” Foto: Valke Die kokaïen was in 706 pakkies verpak in ŉ skeepsvraghouer op die vloer van die vragskip onder 3 669 ander skeepsvraghouers. “Daar is op die dwelms beslag gelê en die ondersoek duur voort.” Lt.genl. Godfrey Lebeya, hoof van die Valke, het die ondersoekspan geloof vir die vonds. “Deur op hierdie vrag beslag te lê het ons die toevoerketting afgesny. Maar die oorlog teen dwelms is nie verlore of gewen nie. Ons sal nie toelaat dat dwelms die lewens van onskuldige mense verwoes nie.”